B4-0237, 0273, 0287, 0292 και 0296/99

Ψήφισμα σχετικά με τις παραβιάσεις των ανθρωπίνων δικαιωμάτων στην Κολομβία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίαματά του σχετικά με την Κολομβία,

- εν όψει της προσεχούς περιόδου συνόδου της Επιτροπής Ανθρωπίνων Δικαιωμάτων του ΟΗΕ,

A. εκφράζοντας την έντονη ανησυχία του για την καταδίωξη την οποία υφίστανται οι υπερασπιστές των ανθρωπίνων δικαιωμάτων, όπως και τα μέλη του Τεχνικού Σώματος Ερευνών (CTI) της Γενικής Εισαγγελίας του Κράτους και του Διοικητικού Τμήματος Ασφαλείας,

Β. εκφράζοντας την έντονη ανησυχία του για τη μη βελτίωση της σοβαρής κατάστασης όσον αφορά τις μαζικές παραβιάσεις των ανθρωπίνων δικαιωμάτων και της συστηματικής εκστρατείας εξόντωσης των υπερασπιστών των ανθρωπίνων και κοινωνικών δικαιωμάτων και των συνδικαλιστών,

Γ. λαμβάνοντας υπόψη ότι η συνέχιση του κλίματος βίας στην Κολομβία και η συστηματική παραβίαση των ανθρωπίνων δικαιωμάτων από τις παραστρατιωτικές οργανώσεις και τους αντάρτες, κυρίως του FARC, θέτει σε κίνδυνο τις ειρηνευτικές διαπραγματεύσεις,

Δ. έχοντας λάβει γνώση της ανακοίνωσης του γραφείου του Ύπατου Αρμοστή των Ηνωμένων Εθνών για τα Ανθρώπινα Δικαιώματα, με την οποία ζητείται η λήψη επειγόντων μέτρων για την προσωπική και θεσμική προστασία των εκπροσώπων των ενώσεων για την υπεράσπιση των ανθρωπίνων δικαιωμάτων,

Ε. υπενθυμίζοντας τη δημιουργία της Ειδικής Επιτροπής για τη Διερεύνηση των Παραβιάσεων των Ανθρωπίνων Δικαιωμάτων, την 1η Δεκεμβρίου 1998,

1. καταδικάζει τις δολοφονικές επιθέσεις και τις απαγωγές υπερασπιστών των ανθρωπίνων δικαιωμάτων στην Κολομβία και εκφράζει την αλληλεγγύη του σε όλους εκείνους που δραστηριοποιούνται στην Κολομβία υπέρ ενός κράτους δικαίου[semigr ]

2. καταδικάζει απερίφραστα τις εκτελέσεις και απαγωγές στις οποίες προβαίνουν οι παραστρατιωτικές συμμορίες, το FARC και άλλες ανταρτικές ομάδες[semigr ]

3. επαναλαμβάνει το αίτημα και την υποστήριξή του προς τις κολομβιανές αρχές για την υπεράσπιση και την προστασία των προσώπων που δραστηριοποιούνται υπέρ των ανθρωπίνων δικαιωμάτων[semigr ]

4. προτρέπει το Συμβούλιο και την Επιτροπή να συνεχίσουν τις δραστηριότητές τους για την προστασία των υπερασπιστών των ανθρωπίνων δικαιωμάτων και να ασκήσουν τη μέγιστη δυνατή πίεση ώστε το κολομβιανό κράτος να σεβασθεί την υποχρέωσή του να προστατεύει τη ζωή των πολιτών του και να τιμωρήσει όλους όσους την απειλούν και καλεί το Συμβούλιο να στηρίξει την υπόθεση της Κολομβίας κατά την προσεχή σύνοδο των Ηνωμένων Εθνών στη Γενεύη[semigr ]

5. καλεί την κυβέρνηση της Κολομβίας να εφαρμόσει τις συστάσεις των Ηνωμένων Εθνών σχετικά με τη διάλυση των παραστρατιωτικών ομάδων, τη σύλληψη των μελών τους και την τιμωρία όσων τις υποστηρίζουν[semigr ]

6. ζητεί επίσης να εξετασθούν τα αρχεία των υπηρεσιών πληροφοριών των κρατικών σωμάτων ασφαλείας, υπό διεθνή επίβλεψη[semigr ]

7. καλεί την κολομβιανή Γερουσία και το Κογκρέσσο να εγκρίνουν το νομοσχέδιο σχετικά με την ένταξη στον Ποινικό Κώδικα του εγκλήματος της «βίαιης εξαφάνισης»[semigr ]

8. επαναλαμβάνει την πλήρη υποστήριξή του στην ειρηνευτική διαδικασία που έθεσε σε κίνηση ο Πρόεδρος Andrιs Pastrana με τα ανταρτικά κινήματα FARC (Fuerzas Armadas Revolucionarias de Colombia) και ELN (Ejιrcito de Liberaciσn Nacional), η οποία αποτελεί απαραίτητη προϋπόθεση για να τεθεί τέρμα στις απαράδεκτες παραβιάσεις των ανθρωπίνων δικαιωμάτων[semigr ]

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την κυβέρνηση της Κολομβίας και την Επιτροπή Ανθρωπίνων Δικαιωμάτων των Ηνωμένων Εθνών.